# **Pályázat támogatásra a Magyar Nemzeti Siklóernyős Célraszálló Bajnokság megrendezéséhez**

## Alapvető információk a versenyről

Tervezett helyszíne: **Őcsényi repülőtér** (Szekszárd mellett)

Időpont: **2018. május 12-13.** (esetleg önköltséges gyakorlónap tömeges igény esetén: május 11.)

Verseny kategória: **FAI-2** besorolású nemzetközi verseny

Start módja: **csörlős** felhúzás

Tervezett részvételi díj: 7500 Ft / 25 EUR – 2 nap / 9 kör (!)

Tervezett létszám: 25-50 fő (nemzetközi mezőnnyel)

Igényelt támogatási összeg: **200 000 Ft**

Főszervezők: Gyarmati-Szabó István, Örkényi Márk

## A verseny bemutatása

Sportszakmailag is **színvonalas**, de egyben baráti jellegű versenyt szeretnénk, a tavaly és tavalyelőtt is általunk rendezett **Nemzetik rangjához méltóan**. Az adott keretből elérhető legtartalmasabb szolgáltatás nyújtása a cél, jelszó: **mindent a résztvevőkért**. Versenyünk **családias, baráti** jellegű megmérettetés, ami élmény minden résztvevő számára, és örömmel térnek vissza máskor is. A nevezési díj része egy közös vacsora, illetve szálláslehetőség is biztosított helyben a reptéren (kőépületben és faházakban is), ami lehetőséget ad a közösségi életre.

A tavalyi **pozitív tapasztalatok**, az **ideális infrastruktúra** (klubhelyiség, szálláslehetőségek, pozitív hozzáállás) miatt idény is Őcsény a tervezett helyszín, ami Budapestről könnyen elérhető autópályán. A helyszín megváltoztatásának jogát ugyanakkor még a tárgyalások függvényében fenntartjuk. A verseny időpontját sportszakmai szempontok szerint tűztük ki. Megítélésünk szerint a magyar viszonyok közt - az általunk nagyrabecsült fedémesi kisdombos helyszínen kívül - a csörlős megoldás a legalkalmasabb színvonalas célraszálló verseny rendezésére, az időjárás bizonytalanságait figyelembe véve.

A verseny **FAI-2** kategóriájú nemzetközi nyílt versennyel egyben a **Magyar Nemzeti Siklóernyős Célraszálló Bajnokság** helyszíne volna, azaz a Magyarországon regisztrált versenyzőket külön kategóriákban is kiértékeljük és jutalmazzuk. A pályázat elfogadása esetén ezúton kérjük a Szakbizottságot a név használatának engedélyezésére. Az értékelt kategóriák: egyéni, női, tandem és csapatverseny.

Idén koncepcionális újítás, hogy a Cat.1. és PWC versenyeket leszámítva gyakorlatilag mindenhol szokásos 6 kör helyett ezúttal maximum 9 kört hirdetünk meg, ezzel is növelve a **pontérték**etés a verseny **egyediség**ét, reményeink szerint ez sokak tetszését külön elnyeri. Ajánlatunk része, hogy ha csak a szokásos maximum 6 kört sikerül teljesíteni, akkor 1500 Ft / 5 EUR-t **visszatérítünk** a nevezési díjból (ami a csörlésből következő többletköltsége „hosszabbításnak”). A koncepcióból következően a verseny (amennyiben az időjárási körülmények is ennek megfelelőek) mindenképp 2 napos.

A kért támogatási összeg nem egy dedikált célt szolgál, hanem a **nevezési díjakat** a szolgáltatási színvonalhoz képest **alacsonyan tarthassuk**, tehát gyakorlatilag **minden résztvevővel megosztjuk**. A támogatás **150 ezer Ft feletti részét a válogatott keret részvételének finanszírozására** fordítjuk. Minden többletbevételt visszaforgatunk a szolgáltatási színvonal további emelésébe, a versenyszervezésben közreműködő segítők költségeinek méltányos térítésére. Amennyiben sikerül szponzort bevonni, az ebből származó bevételeket többletszolgáltatások finanszírozására fordítanánk: díjak és egyéb ajándékok vásárlására a verseny résztvevőinek.

Ha más pályázó akadna, minden adatot és a szervezési tapasztalatokat szívesen megosztunk velük, hiszen örülünk, ha van kinek átadni a stafétabotot.

## Referenciák

Referenciánk a 2016-os dunaújvárosi és 2017-es őcsényi Magyar Nemzeti Célraszálló Bajnokság, valamint a 2017 őszi Fedémes Kupa. A versenyhez az utóbbi két évben Nemzetiken használt arculatot megtartanánk mint **„brand”**, saját logó és egyedi űrlapok rendelkezésre állnak. Reméljük a korábbi versenyek sikere azt is biztosítja, hogy idén is rangos nemzetközi mezőnyt tudunk elhívni. Az eddigi versenyek szakmai rangját jellemzi, hogy a világranglistán előkelő helyen szereplő top pilóták pontjai közt is szerepel a Magyar Nemzeti (világkupákhoz hasonlító pontértékkel), valamint a magyar válogatott keret legtöbb tagja világranglista-pontszámának is része. Idén is szeretnénk hasonló mezőnyt összehozni.

A versenyszervezésben **szakmai támogatók**ként számítunk Ónódy Miklós, a magyar célraszálló válogatott szövetségi kapitánya, Kaszás Sándor magyar ranglistaelső célraszálló válogatott és Gergely Brigitta első kategóriás magyar bíró segítségére.

## Tervezett szolgáltatások

A nevezési díjba foglalt szolgáltatások:

* versenyszervezés
  + beleértve minden szolgáltatást, ami a FAI-2 kategóriájú verseny megrendezéséhez szükséges
  + reptéri klubhelyiség
  + a verseny során törekszünk arra, hogy saját fejlesztésű kiértékelő szoftverünk segítségével „online”, minden kör végén publikálva, de legalábbis mielőbb kinyomtatva rendelkezésre álljanak az eredmények, ezzel átláthatóbbá és izgalmasabbá téve a versenyt (a verseny közbeni kiértékelés feltétele egy adminisztratív segítő részvétele)
  + a tavalyi pozitív tapasztalatoknak megfelelően, amennyiben ismert, hogy az utolsó forduló következik (a 6. fordulóban vagy előzetes döntés szerint a realitások alapján), akkor abban a körben a helyezések alapján fordítva állítjuk fel a rajtsorrendet, így még izgalmasabbá téve a végeredmény kialakulását
* reggeli / hidegétel csomag
* vacsora (melegétel)
* eredményhirdetési ünnepség, helyezettek díjai, ajándékok

A nevezési díjon felül rendelkezésre álló fizetős szolgáltatások:

* szállások helyben a repülőtéren
* gyakorlónap szervezése - előzetes igény megléte esetén